
A (η5-Cp*)Rh(III) félszendvics kation kölcsönhatása két hisztidint tartalmazó endogén peptiddel

Kulcsszavak: ródium(III) félszendvics kation; peptid komplexek; karnozin; glicil-hisztidil-lizin
TDK dolgozatomban a (η 5 -Cp*)Rh(III) félszendvics kationt tartalmazó potenciálisan rákellenes hatású komplexek biospeciációját meghatározó termodinamikai faktorok jobb megértése céljából vizsgáltuk a karnozin (ß-alanil-L-hisztidin) és GHK (glicil-L-hisztidil-L-lizin) endogén peptidek (η 5 -Cp*)Rh(III) félszendvics kationnal képzett komplexeit. A biner rendszerek mellett tanulmányoztuk a (η 5 -Cp*)Rh(III)-peptid-L terner rendszereket is (ahol L= etilén-diamin (en) vagy bipiridil (bpy) kétfogú ligandumok). Utóbbi (η 5 -Cp*)Rh(III)-en és -bpy komplexek a potenciálisan rákellenes vegyületet modellezték, így következtetéseket vonhattunk le arra nézve, hogy a vizsgált endogén peptidek ténylegesen képesek-e befolyásolni a rákellenes (η 5 -Cp*)Rh(III) származékok biospeciációját. E vizsgálatok jelentőségét az adja, hogy mindkét peptid viszonylag nagy koncentrációban van jelen az emberi szervezetben, így feltételezhető a Rh(III) tartalmú hatóanyag és az említett peptidek kölcsönhatása. Vizsgálataim során pH-potenciometriás, UV-Vis spektrofotometriás és NMR spektroszkópiai vizsgálatokat végeztünk, a termodinamikai sajátságokra ezek eredményeinek együttes kiértékelésével következtettünk. Eredményeink azt mutatták, hogy mindkét peptid erős kölcsönhatást alakít ki a félszendvics kationnal, de a GHK komplexek stabilitása kiemelkedően nagy. Fiziológiás pH-n a csatolt kelátgyűrűk {NH 2 ,N  amid ,N im } típusú koordinációt eredményeznek, a két peptid csak a gyűrűk tagszámában mutat eltérést. Mivel mindkét peptid döntően Cu(II) komplexe formájában található meg az elő szervezetben, irodalmi adatok felhasználásával vizsgáltuk a réz(II)-peptid-(η 5 - Cp*)Rh(III) terner rendszereket is. Megállapítottuk, hogy a (η 5 -Cp*)Rh(III) kation jelentős mértékben képes kiszorítani a réz(II)-t karnozin/GHK komplexéből. A (η 5 -Cp*)Rh(III)-peptid-L terner rendszerek vizsgálata arra utalt, hogy minden vizsgált rendszerben jelentős mennyiségű terner komplex képződik a peptidek imidazolgyűrűjének egyfogú (N 1 -nitrogénen keresztüli) koordinációja révén. Sőt a (η 5 -Cp*)Rh(III)-en-GHK terner rendszerben a biner (η 5 -Cp*)Rh(III)-GHK komplex is megjelenik, azaz a GHK képes kiszorítani az erősen kötődő kétfogú etilén-diamint a ródium koordinációs szférájából.
Összefoglalva, a vizsgált két peptid valóban képes lehet a Rh(III)-tartalmú potenciálisan gyógyhatású vegyületek biospeciációját befolyásolni, akár még az eredeti ligandumot is kiszoríthatják a fémion koordinációs szférájából.



